捐血

捐血係指捐血嘅人自願捐出自己嘅全血、血漿或血液成分，而唔收取任何報酬嘅行動。呢啲血液通常儲存喺血庫度，由醫療單位、血站或紅十字會保管，隨時預備畀有需要嘅人喺輸血嘅時候用。

捐血前後要注意嘅事項
捐血之前：
 捐血之前一日要有足夠嘅睡眠同良好嘅情緒；
 捐血之前一日唔好食高脂肪嘅食物，例如油炸食物、牛奶、豆漿、花生、瓜子、雪糕等；
 捐血之前一日唔好食含有高色素嘅食物，例如紅蘿蔔；
 唔好食藥；
 唔好飲酒。

捐血之後：
 撳住針眼最少10分鐘；
 針眼24個鐘頭之內唔好濕水；
 捐血之後24個鐘頭之內要飲多啲嘢以補充失去嘅水份；
 捐血之後24個鐘頭之內唔好做劇烈運動；
 捐血之後24個鐘頭之內要保持手臂舒展狀態，唔好拎重嘢。

捐血條件

香港

捐全血
喺香港，凡係年齡喺16至65歲之間，體重超過41公斤，健康正常嘅人，就可以去紅十字會捐血站、流動捐血車或流動捐血隊嘅特定地點捐血。16至17歲嘅青少年第一次捐血要有家長簽名嘅同意書。
16至17歲嘅青少年需要相隔唔少過150日先可以捐血一次，每年最多可以捐三次。
18歲或以上成年女士需要相隔唔少過105日先可以捐血一次，每年最多可以捐四次。
18歲或以上成年男士需要相隔唔少過75日先可以捐血一次，每年最多可以捐五次。

捐成份血
成份血需要相隔唔少過14日先可以捐一次，每年最多可以捐24次。捐成份血基本要求：
年齡18至60歳
體重超過60公斤
手臂血管粗大
曾經重覆捐血之後而冇覺得任何唔舒服
願意定期每月捐贈成份血

香港紅十字會輸血服務中心
澳門捐血中心
醫療財團法人台灣血液基金會

捐贈
血